የኦፌኮ አመራር በኮሮና ምክንያት ሲቀሩ የኢዜማ አመራር ፍርድ ቤት ቀረቡ
በአቶ ልደቱ አያሌው ላይ ተጨማሪ 14 ቀናት ተፈቀደየኦሮሞ ፌዴራሊስት ኮንግረስ (ኦፌኮ) አመራር አቶ ደጀኔ ጣፋና አቶ ኮርሳ ደቻሳ፣ በኮሮና ቫይረስ በመጠርጠራቸው ሰኞ ሐምሌ 20 ቀን 2012 ዓ.ም. ፍርድ ቤት ሳይቀርቡ ቀሩ፡፡ የኢትዮጵያ ዜጎች ለማኅበራዊ ፍትሕ ፓርቲ (ኢዜማ) የብሔራዊ ሥራ አስፈጻሚ ኮሚቴ አባልና የሙያ ማኅበራት ተጠሪ ሒሩት ክፍሌ ቀርበዋል፡፡ከድምፃዊ ሃጫሉ ሁንዴ ግድያ ጋር በተያያዘ ተጠርጥረው በእስር ላይ የሚገኙት አቶ ደጀኔ ከድምፃዊው ግድያ ጋር በተያያዘ በቡራዩ፣ በአዲስ አበባና በኦሮሚያ የተለያዩ አካባቢዎች በተቀሰቀሰው ሁከት ላይ ተሳትፈዋል በሚል መጠርጠራቸውን የፌዴራል ፖሊስ መርማሪ ቡድን አስታውቋል፡፡ አቶ ደጄኔ በኮሮና ቫይረስ ተጠርጥረው በሆስፒታል በሕክምና ላይ በመሆናቸው ፍርድ ቤት ባይቀርቡም፣ አብረዋቸው በምርመራ ላይ የሚገኙት አቶ ሚሻ አደም በፌዴራል የመጀመርያ ደረጃ ፍርድ ቤት አራዳ ምድብ ተረኛ ችሎት ቀርበዋል፡፡ መርማሪ ቡድኑ የሰነድ፣ የሰውና የቴክኒክ ማስረጃዎችን መሰብሰቡን ገልጾ፣ ለተጨማሪ ምርምራ 14 ቀናት ጠይቋል፡፡ ፍርድ ቤቱ ተከሳሾቹ ባይገኙም በመዝገቡ ላይ ከተጠየቀው ተጨማሪ ጊዜ ውስጥ፣ ስምንት ቀናንት በመፍቀድ ለሐምሌ 28 ቀን 2012 ዓ.ም. ቀጠሮ ሰጥቷል፡፡ከድምፃዊው ግድያ ጋር በተያያዘ በአዲስ አበባ ከተማ ከተፈጠረው ሁከት ጋር በተያያዘ የተጠረጠሩት ሒሩት ክፍሌ ላይ ፖሊስ ሁለት የዓይን ምስክሮችን መስማቱን ቅድስተ ማርያም አካባቢ ከ70 እስከ 100 የሚሆኑ ወጣቶችን በማደራጀት ባደረሱት ጉዳት፣ በንብረት ላይና በስድስት ሰዎች ላይ ከባድ የአካል ጉዳትና የንብረት ውድመት መድረሱን አስረድቷል፡፡ ግብረ አበሮችን መያዝ፣ ተጠርጣሪዋ ቤታቸው ሲፈተሽ የተገኘ ኤሌክትሮኒክስ ለምርመራ ለኢንሳ መላኩን፣ ለግጭት የተጠቀሙበትን የጦር መሣሪያና ግብረ አበሮችን ለመያዝ ተጨማሪ 14 ቀናት እንዲሰጠው ጠይቋል፡፡በጠበቃ የተወከሉት ሒሩት ክፍሌ በሰጡት ምላሽ የፌዴራል ፖሊስ መርማሪ ቡድን ያቀረበው የምርመራ ሪፖርት ከአሥር ቀናት በፊት ያቀረበውን በድጋሚ ያቀረበ በመሆኑ፣ ፍርድ ቤቱ የምርመራ መዝገቡን እንዲያይላቸው ጠይቀዋል፡፡መርማሪ ቡድኑ ምርመራው የጨረሰ ስለሆነ ደንበኛቸው የዋስትና መብታቸው እንዲፈቅድላቸውም ጠይቀዋል፡፡ክርክሩን የሰማው የፌዴራል የመጀመርያ ደረጃ ፍርድ ቤት አራዳ ምድብ ጊዜ ቀጠሮ ማስቻያ ችሎት የምርመራ መዝገቡን ወስዶ ከተመለከተው በኋላ መርማሪ ቡድኑ ሥራ እየሠራ መሆኑንና ፍርድ ቤቱም ያመነበት መሆኑን ገልጾ፣ መርማሪ ቡድኑ በስምንት ቀናት ውስጥ ምርመራውን አጠናቆ እንዲቀርብ የመጨረሻ ቀጠሮ ለሐምሌ 28 ቀን 2012 ዓ.ም. ሰጥቷል፡፡ በሌላ በኩል ሐምሌ 17 ቀን 2012 ዓ.ም. አዲስ አበባ ላይ በፌዴራል ፖሊስ በቁጥጥር ሥር ውለው ወደ ኦሮሚያ ክልል ቢሾፍቱ ከተማ የተወሰዱት አቶ ልደቱ አያሌው፣ ሐምሌ 20 ቀን 2012 ዓ.ም. ቢሾፍቱ ወረዳ ፍርድ ቤት ቀርበዋል፡፡ ፖሊስ ከድምፃዊ ሃጫሉ ግድያ ጋር በተያያዘ ለቢሾፍቱ ወጣቶች ገንዘብ በመስጠት፣ ብጥብጥና አመፅ በማነሳሳት ወንጀል እንደጠረጠራቸው ለፍርድ ቤቱ አስረድቷል፡፡በጠረጠራቸው የወንጀል ድርጊት ላይ የሰውና የሰነድ ማስረጃዎችን ለመሰብሰብ የ14 ቀናት ጊዜ እንዲሰጠውም ጠይቋል፡፡ተጠርጣሪው አቶ ልደቱ ጠበቃ ይዘው የቀረቡ ቢሆንም፣ ጠበቃቸው በኦሮሚያ ክልል ጥብቅና መቆም የሚያስችላቸው የጥብቅና ፈቃድ ስለሌላቸው ፍርድ ቤቱ እንዳይቆሙ በመከልከሉ፣ አቶ ልደቱ በራሳቸው ለፍርድ ቤቱ ስለተጠረጠሩበት ጉዳይ አስረድተዋል፡፡ አቶ ልደቱ እንደተናገሩት መኖሪያ አድራሻቸው በአዲስ አበባ ከተማ ኮልፌ ቀራንዮ ክፍለ ከተማ እንደሆነና መታወቂያቸውም የሚያረጋግጠው ይህንኑ  መሆኑን ተናግረዋል፡፡ በመሆኑም በተጠረጠሩበት ወንጀል ሊቀርቡ የሚገባው በፌዴራል ፍርድ ቤት ስለሆነ፣ የቢሾፍቱ ወረዳ ፍርድ ቤት ሥልጣን እንደሌለውና የእሳቸውን ጉዳይ ሊያይ እንደማይችል በመግለጽ ተከራክረዋል፡፡በተጨማሪም ከዓመት በፊት በውጭ አገር የልብ ቀዶ ጥገና ማድረጋቸውን ገልጸው፣ በዕለቱ ሐምሌ 20 ቀን 2012 ዓ.ም. ከጠዋቱ 4 ሰዓት ላይ በረራ ለማድረግ የአውሮፕላን ትኬት ቆርጠው እንደነበር ተናግረዋል፡፡ የአስም ሕመምተኛም መሆናቸውን አስታውቀው የዋስትና መብታቸው እንዲከበርላቸው ጠይቀዋል፡፡የታሰሩበትን ሁኔታ በሚመለከት አቶ ልደቱ ለፍርድ ቤቱ እንዳስረዱት፣ ለኮሮና ቫይረስ የሚያሠጋቸው በመሆኑ ዋስትናው እንዲፈቀድ በድጋሚ ጠይቀዋል፡፡መርማሪ ፖሊስ ለፍርድ ቤቱ በሰጠው ምላሽ አቶ ልደቱን ያሰራቸው በምቹ ቦታና ጥንቃቄ በተሞላበት ሁኔታ መሆኑን ጠቁሞ፣ በዋስ ቢለቀቁ ማስረጃ ሊያሸሹበት ስለሚችሉ የጠየቀው የ14 ቀናት የምርመራ ጊዜ እንዲፈቀድለት ጠይቋል፡፡የሁለቱን ተከራካሪ ወገኖች ክርክር የሰማው የቢሾፍቱ ወረዳ ፍርድ ቤት በሰጠው ትዕዛዝ አቶ ልደቱ የተጠረጠሩበት የወንጀል ድርጊት የተፈጸመው በቢሾፍቱ በመሆኑና መኖሪያቸውም በቢሾፍቱ ስለሆነ፣ ፍርድ ቤቱ ጉዳዩን የማየት ሥልጣን እንዳለው አስታውቋል፡፡ በመሆኑም የጠየቁትን የዋስትና ጥያቄ ውድቅ በማድረግ 14 የምርመራ ቀናትን በመፍቀድ፣ ለነሐሴ 4 ቀን 2012 ዓ.ም. ተለዋጭ ቀጠሮ ሰጥቷል፡፡